אחד משלנו

אחד משלנו הוא סרט קולנוע ישראלי משנת 1989 הופק על ידי צבי שפילמן - ישראפילם ובבימויו של אורי ברבש על פי תסריט של בני ברבש. הסרט עוסק בהתנגשות בין ערך אחוות הלוחמים לבין ערך הנאמנות לאמת. את ההשראה לסרט קיבל התסריטאי, ברבש, מפרשת פינטו. אחד מכוכבי הסרט, שאול מזרחי נועץ בקרוב משפחתו, אביב כוכבי, מ"פ צנחנים דאז ולימים הרמטכ"ל, כדי להיטיב להבין את הדמות שעליו לשחק את ההוויי בצנחנים. הסרט נשלח על ידי ישראל להתחרות על מועמדות לפרס אוסקר לסרט הזר הטוב ביותר. הסרט מתאר שלושה חברים טובים, אמיר, יותם ורפא, שעם גיוסם לצה"ל מתנדבים לצנחנים, עברו את הגיבוש ליחידות החטיבתיות והתקבלו ליחידה מובחרת. במהלך הטירונות בצנחנים הם עוברים מסלול הכשרה כלוחמים, והופכים לחלק ממשפחת לוחמים בה הנאמנות אחד לשני היא מעל לכול. אולם, רפא נאלץ לפרוש מהטירונות עקב פציעה שנגרמה מרשלנותו של מפקדם הקשוח, המכונה "המלאך הלבן". רפא עובר לשרת כחוקר במשטרה הצבאית. שלוש שנים לאחר מכן רפא נשלח למחנה היחידה, הממוקם בשטחים, ופוגש את יותם, המשמש כמפקד פלוגה ביחידה. מוטל עליו לחקור תקרית בה נהרג עציר פלסטיני שהיה חשוד ברצח חברם אמיר, שהיה אף הוא קצין ביחידה. רפא מוצא עצמו קרוע בין נאמנותו ואהבתו לחבריו לבין מחויבתו לחשיפת האמת, שכולם ביחידה מעדיפים לכסות פרט לו ולחיילת צעירה בשם תמר (דליה שימקו). לקראת סופו של הסרט מבין יותם כי רפא עומד לחשוף את ממצאי החקירה, בה גילה כי העציר לא נמלט כפי שדווח בתחילה, כי אם הוכה ועונה ולבסוף נורה בעודו כפות. כתוצאה מכך מכים קציני היחידה את רפא ומותירים אותו בחדרו פצוע. תמר סועדת את רפא הפצוע ומפצירה בו כי ייסע מן הבסיס וידווח למשטרה הצבאית על מה שגילה. בעוד היחידה מתארגנת לביצוע פשיטה על מחנה הפליטים שבקרבת הבסיס, כנגד ארגוני המחבלים, אסף רפא את חפציו ובסיוע תמר עומד לצאת את המחנה. הצופים בסרט משתכנעים כי רפא בחר להשאיר בצד את הפתגם שהיה הכי מזוהה איתו ועם החברים בטירונות: "אחד בשביל כולם - כולם בשביל אחד", להניח לנאמנויות הישנות ליחידה ולרעיו לנשק ולפרסם את האמת. אולם כאשר חולף יותם על פניו בנסיעה, כאשר רפא עומד ליד עמדת המשרפה הבוערת - נראה שאין בכוונת רפא להוציא את האמת לאור, אלא לשרוף את הראיות המעידות על הרצח ולהישאר למעשה "אחד משלנו". נעימת שיר הנושא של הסרט, מה אתה בכלל יודע על אהבה, מופיעה מספר פעמים לאורך הסרט; ובסוף הסרט, ברולר של הקרדיטים, מתנגן השיר בביצועו של גידי גוב. השיר נכתב על ידי אהוד מנור והולחן על ידי אילן וירצברג, שגם יצר את המוזיקה לכל הסרט. את הסרט אחד משלנו הקדימה הצגה באותו שם, שאותה כתב בני ברבש ובבימויו של איציק ויינגרטן, ושהוצגה בתיאטרון בית ליסין החל מינואר 1988 (כמעט שנתיים לפני הסרט). במרץ 1989 החל הבמאי אורי ברבש לצלם את הסרט על פי תסריטו של אחיו בני, וב־6 באוקטובר 1989 הוצג הסרט בהצגת בכורה. כמו כן, בשנת 2010 עלתה ההצגה בביצועם של תלמדי שנה ג' של סל"ה - הסטודיו לאמנויות התיאטרון מיסודו של יורם לוינשטיין. בשנת 2011 עלתה ההצגה בבית הספר לאומנויות הבמה בית צבי בבימוי עמית גזית בהשתתפות תלמדי שנה ג'. תיאטרון באר שבע העלה את ההצגה "אחד משלנו" ב-2 בדצמבר 2021. הפרק "אחת משלנו" מן הסדרה "מ.ק. 22" מ-2004 הוא פרודיה על הסרט, ודליה שימקו מתארחת בפרק זה בתפקיד עצמה. "אחד משלנו", במסד הנתונים הקולנועיים IMDb (באנגלית) "אחד משלנו", באתר AllMovie (באנגלית) "אחד משלנו", באתר ספר הקולנוע הישראלי "אחד משלנו", באתר אידיבי "אחד משלנו", במסד הנתונים הקולנועיים KinoPoisk (ברוסית) "אחד משלנו", במיזם "אישים" לתיעוד היצירה הישראלית "אחד משלנו" באתר סל"ה - הסטודיו לאמנויות התיאטרון מיסודו של יורם לוינשטיין בנימין טוביאס, אחד משלהם, באתר "ידיעות אחרונות", 6 בספטמבר 2018 עפר שלח, אורי ברבש. עוד להיט, מעריב, ‏ 20 בספטמבר 1989. בנימין טוביאס, אחד משלהם, באתר "ידיעות אחרונות", 6 בספטמבר 2018. אחד משלנו, מתוך אתר "הבמה".